Bursa de Valori Bucureşti (BVB) a deschis în creştere şedinţa de luni, iar rulajul se cifra la 9,97 milioane de lei (2 milioane de euro) după 40 de minute de la debutul tranzacţiilor, potrivit Agerpres.
Indicele principal BET, care arată evoluţia celor mai lichide 20 de companii, înregistra o apreciere de 0,37%, iar indicele BET-Plus, care arată evoluţia celor mai lichide 43 de acţiuni de la BVB, era pe plus cu 0,37%.
Totodată, indicele blue-chip extins BET-XT, al celor mai lichide 25 de titluri, a urcat cu 0,26%, în timp ce reperul de randament al fondurilor de investiţii, BET-BK, s-a apreciat cu 0,08%.
Indicele BET-FI al SIF-urilor consemna un avans de 0,31%, iar BET-NG, indicele celor 10 companii din sectorul energetic şi al utilităţilor, a scăzut cu 0,03%.
Conform datelor BVB, cele mai mari creşteri ale valorii acţiunilor le înregistrau Prebet SA Aiud (+11,56%), Condmag (+9,09%) şi Romcab (+6,45%).
Pe de altă parte, în scădere erau acţiunile Bittnet Systems SA Bucureşti (-7,32%), STK Emergent (-5,38%) şi COMCM Constanţa (-3%).